མཇུག་ཏུ།སྐུ་མགྲོན་གཙོ་བོ་ཀི་ཤན་ཀཱ་པུར་མཆོག་གིས་མཛད་སྒོ་དང་འབྲེལ་བའི་གསུང་བཤད་གནང་སྐབས།ཐོག་མར་༧གོང་ས་ཏཱ་ལའི་བླ་མ་མཆོག་དགུང་གྲངས་༨༣ལ་ཕེབས་པའི་སྐུའི་འཁྲུངས་སྐར་ཉིན་མོར་འདིར་ཡོད་ཚང་མ་དང་བོད་མི་ཡོངས་ལ་འཚམས་འདྲི་ཞུ།༧གོང་ས་མཆོག་ནས་ལོ་མང་སྔོན་ནས་ཁོར་ཡུག་དང་འབྲེལ་བའི་དཀའ་ངལ་ལ་ཐུགས་འཚབ་གནང་ཡོད་པ་དང་།ད་ལྟ་རྒྱལ་སྤྱིའི་ཐོག་ནས་དཀའ་ངལ་དེ་ལ་ཐུགས་འཚབ་བྱེད་བཞིན་ཡོད་པ་རེད།ཁོར་ཡུག་འགྱུར་ལྡོག་གི་རྐྱེན་གྱིས་ལུང་པ་མང་བོར་ཆར་ཆུ་དུས་སུ་མ་བབ་པའི་དཀའ་ངལ་འཕྲད་བཞིན་ཡོད་པ་རེད།དྷ་སར་མཚོན་ནའང་ན་ནིང་ཁ་བ་བབས་མེད་པ་དང་།ཆུའི་དཀའ་ངལ་དྷ་ས་དང་སིམ་ལ་གཉིས་ལ་འཕྲད་བསྡད་ཡོད་ལ།མ་འོངས་པར་རྒྱ་གར་རྒྱལ་ཡོངས་ཀྱི་བརྒྱ་ཆ་༦༠ལྷག་ནང་ཆུ་ཡི་དཀའ་ངལ་ལ་གདོང་ལེན་བྱེད་དགོས་འཁེལ་རྒྱུ་རེད།ཅེས་གསུངས་སོང་།